РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/396-15

9. октобар 2015. године

Б е о г р а д

ЗАПИСНИК

43. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 9. ОКТОБРА 2015. ГОДИНЕ

Седница је почела у 9.10 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Зоран Бојанић, Јовица Јевтић, Милан Ковачевић, Зоран Милекић, Саша Мирковић, др Владимир Орлић, Горан Ћирић и Вучета Тошковић.

Сдници су присуствовали заменици чланова Одбора: Момо Чолаковић (заменик Константина Арсеновића), Стефана Миладиновић (заменик Милутина Мркоњића), Јасмина Обрадовић (заменик Мује Муковића) и Драган Алексић (заменик Катарине Ракић).

Седници нису присуствовали чланови Одбора: Бранка Бошњак, Драган Јовановић, Јован Марковић, Сузана Спасојевић и Слободан Хомен, нити њихови заменици.

Седници су присуствовали из Министарства грађевинарства, саобраћаја и инфраструктуре: Саша Стојановић, помоћник министра у Сектору за друмски саобраћај, Мирјана Трифуновић, начелник у Сектору за железнице и интермодални транспорт и Дамир Леденчан, начелник Одељења за међународни друмски транспорт.

Одбор је једногласно, у складу са предлогом председника Одбора, усвојио следећи:

**Д н е в н и р е д**

1. Разматрање Предлога закона о изменама и допунама Закона о железници, који је поднела Влада (број 340-2415/15 од 2. октобра 2015. године);
2. Разматрање Предлога закона о изменама и допунама Закона о безбедности и интероперабилности железнице, који је поднела Влада (број 340-2265/15 од 23. септембра 2015. године);
3. Разматрање Предлога закона о потврђивању Споразума о међународном комбинованом транспорту између Владе Републике Србије и Владе Словачке Републике, који је поднела Влада (број 011-2006/15 од 7. августа 2015. године);
4. Разматрање Предлога закона о потврђивању Споразума између Владе Републике Србије и Владе Мађарске о друмском превозу путника и ствари, који је поднела Влада (број 011-4109/14 од 17. новембра 2014. године);
5. Разматрање Предлога закона о потврђивању Споразума између Владе Републике Србије и Владе Републике Тунис о друмском превозу путника и ствари, који је поднела Влада (број 011-4069/14 од 14. новембра 2014. године).

Прва тачка дневног реда - **Разматрање Предлога закона о изменама и допунама Закона о железници, који је поднела Влада**

У уводном излагању Мирјана Трифуновић, начелник у Сектору за железнице и интермодални транспорт, је истакла да су од 2013. године када је донет Закон о железници уочене одређене недоследности које се овим изменама и допунама отклањају. Затим, извршено је даље усклађивање са Директивом 2012/34 ЕЗ која успоставља јединствено европско железничко подручје. Поред наведеног извршена су и одређена терминолошка усклађивања. Комплетна материја везана за пружне прелазе је из Закона о безбедности и интероперабилности железнице пребачена и обједињена у Закон о железници. Овим предлогом закона поједностављене су и процедуре везане за сертификате и лиценце, дата су већа овлашћења Дирекцији за железнице, а регулисане су и неке одредбе које директору Дирекције за железнице након престанка функције не дозвољавају обављање функција које се тичу функционисања железничког тржишта, као што је било примера у досадашњој пракси. На крају излагања представник Министарства је истакла да ове измене и допуне врше терминолошко појашњење, прецизирање, усклађивање са терминима из Закона о безбедности и интероперабилности железнице као и даље усклађивање са директивама Европске уније.

У дискусији која је уследила народни посланици су коментарисали Предлог закона и затражили од представника Министарства да им одговоре да ли усвајањем овог закона Република Србија постаје део породице европске железнице, да ли су упознати са могућношћу укидања путничког железничког саобраћаја у Тимочкој крајини, као и да се ово питање сматра посланичким питањем министарки, и да ли Дирекција за железнице доношењем овог закона добија нова овлашћења.

Представник Министарства је одговорила да су и кроз важећи Закон из 2013. године створене могућности да Република Србија и наше железничко тржиште постану део система железничке мреже Европске уније, а да се овим изменама и допунама Закона неке одредбе само прецизирају. Што се тиче питања везаног за железнички саобраћај у Тимочкој крајини у одговору је наглашено да одредбе Закона којима се регулишу обавезе јавног превоза, путничког саобраћаја и приступ мрежи нису овим изменама и допунама обухваћени. Када је у питању Дирекција за железнице, предстваник Министарства је истакла да су овим предлогом закона јасно прописане надлежности Дирекције. Допуњен је део Закона који се односи на статус и послове Дирекције одредбом о немогућности да директор заснује радни однос у року од једне године након истека мандата код правног лица или предузетника који је у време трајања мандата био субјекат регулисања тржишта железничких услуга. Затим, јасно је прописана надлежност Дирекције за железнице за подношење захтева за покретање прекршајног поступка у случају непоступања по решењу Дирекције. Изостављене су одредбе за утврђивање трошкова поводом подношења захтева за доделу траса из разлога што је обрада захтева обухваћена минималним пакетом услуга, а скраћен је и поступак јер је изузета лиценца за управљање железничком структуром, с обзиром да иста не постоји ни у Европској унији, истакла је у одговору Мирјана Трифуновић.

На крају дискусије председник Одбора је, у складу са постављеним питањима, предлажио да се о развоју железнице разговара на некој од следећих седница Одбора.

У дискусији су учествовали: Јасмина Обрадовић, Саша Мирковић и Милутин Мркоњић.

Одбор је, у складу са чланом 155. став 2., Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о железници, у начелу.

За известиоца Одбора на седници Народне скупштине одређен је народни посланик др Владимир Орлић, члан Одбора.

Друга тачка дневног реда **- Разматрање Предлога закона о изменама и допунама Закона о безбедности и интероперабилности железнице, који је поднела Влада**

Представник Министарства Мирјана Трифуновић је истакла да се Предлогом закона о изменама и допунама Закона о безбедности и интероперабилности железнице врши даље усклађивање са директивама Европске уније. Након сугестија од стране Европске комисије током билатералног скрининга, у овај закон је извршена имплементација Директиве 47 из 2005. године о Споразуму између заједнице Европске железнице и Европске федерације радника у транспорту, која је када је доношен претходни Закон изостављена јер се односила на скрининг везан за аспекте услова рада. Овим законом извршено је и терминолошко усаглашавање са Законом о железници. Одређене одредбе из овог закона пребачене су у Закон о железници да се не би понављале на два места, а дефинисан је и случај када Дирекција за железнице као национално тело за безбедност, може обављати независну оцену правилне примене заједничке безбедносне методе за оцену и процену ризика. Пооштрене су и казне за физичка лица, јер су регистровани случајеви крађе на железници које су врло озбиљне по безбедност железничког саобраћаја. Такође, овим изменама и допунама је дефинисано радно време возног особља које учествује у интероперабилном прекограничном саобраћају. Поред наведеног је усаглашено и даље усклађивање са Директивом 49 из 2004. године, 59 из 2007. године, 57 из 2008. године и 47 из 2005 године.

С обзиром да није било пријављених за дискусију Одбор је, у складу са чланом 155. став 2, Пословника Народне скупштине, одлучио једногласно да предложи Народној скупштини да прихвати Предлог закона о изменама и допунама Закона о безбедности и интероперабилности железнице, у начелу.

За известиоца Одбора на седници Народне скупштине одређен је народни посланик др Владимир Орлић, члан Одбора.

Трећа тачка дневног реда - **Разматрање Предлога закона о потврђивању Споразума о међународном комбинованом транспорту између Владе Републике Србије и Владе Словачке Републике, који је поднела Влада**

У уводном излагању Мирјана Трифуновић, представник Министарства је указала да су овај споразум 1. децембра 2014. године у Братислави потписали проф. др Зорана Михајловић потпредседник Владе и министар грађевинарства, саобраћаја и инфраструктуре и Мирослав Лајчак потпредседник Владе Словачке Републике и министар спољних послова. Предметни споразум је годинама уназад усаглашаван, а његовим потврђивањем обе државе, у складу са препорукама Европске комисије, настоје да унапреде робну размену коришћењем еколошки прихватљивог вида транспорта и улажући заједничке напоре како би стимулисале управо овај вид транспорта. Споразум доприноси продубљивању сарадње између Републике Србије и Словачке у области транспорта посебно у области комбинованог транспорта као и подизању нивоа инфраструктуре за комбиновани транспорт.

С обзиром да није било пријављених за дискусију Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о међународном комбинованом транспорту између Владе Републике Србије и Владе Словачке Републике.

За известиоца Одбора на седници Народне скупштине одређен је народни посланик др Владимир Орлић, члан Одбора.

Четврта тачка дневног реда **- Разматрање Предлога закона о потврђивању Споразума између Владе Републике Србије и Владе Мађарске о друмском превозу путника и ствари, који је поднела Влада**

У уводном излагању Дамир Леденчан, начелник Одељења за међународни друмски транспорт, је истакао да је овај споразум потписан је на самиту Владе Републике Србије и Владе Мађарске 1. 7. 2014. године у Београду. Овим споразумом уређен је друмски превоз путника и ствари између држава страна уговорница, транзит преко територија и превоз за стране уговорнице возилима за друмски саобраћај регистрованим у Републици Србији и Мађарској. У оквиру Споразума обрађена су поглавља области примене и дефиниције линијског повременог и посебног линијског превоза путника, превоза ствари који се обавља на основу дозволе и без дозволе, превоз возилима чије масе и димензије прелазе дозвољене вредности као и опште одредбе у којима су дефинисане повреде одредбе Споразума о осигурању од ауто одговорности за штету почињену трећим лицима. Важно је истаћи да је Мађарска страна 25. новембра 2014. године упутила вербалну ноту којом је обавестила Републику Србију да су надлежни органи Мађарске ратификовали овај споразум. Споразум је кључан за превознике из Републике Србије и обављање превоза како ка ЕУ тако и ка земљама источне Европе и Русије, нагласио је на крају излагања представник Министарства.

С обзиром да није било пријављених за дискусију Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлога закона о потврђивању Споразума између Владе Републике Србије и Владе Мађарске о друмском превозу путника и ствари, који је поднела Влада.

За известиоца Одбора на седници Народне скупштине одређен је народни посланик др Владимир Орлић, члан Одбора.

Пета тачка дневног реда **- Разматрање Предлога закона о потврђивању Споразума између Владе Републике Србије и Владе Републике Тунис о друмском превозу путника и ствари, који је поднела Влада**

Ображлажући Предлог закона Дамир Леденчан, представник Министарства је истакао да је Споразум између Владе Републике Србије и Владе Републике Тунис потписан приликом посете председника Републике Томислава Николића Тунису 5. и 6. марта 2014. године. Споразум је у име Владе Републике Србије потписао Иван Мркић, тадашњи министар спољних послова. Овим споразумом уређен је друмски превоз путника и ствари између држава страна уговорница, транзит преко територија њихових држава и превоз за треће државе који обављају превозници са седиштем на територији државе једне стране уговорнице возилима за друмски саобраћај регистрованим на територијама једне од страна. У оквиру Споразума су дефинисана поглавља која предвиђају област примене Споразума и дефинишу се поједини изрази. Између осталог дефинисан је превоз путника, превоз ствари као и заједничке одредбе у оквиру којих су услови за издавање дозволе, могућност обављања каботаже, превоз и за треће земље, дажбине, масе и димензије возила, истакао је на крају образлагања представник Министарства

С обзиром да није било пријављених за дискусију Одбор је, у складу са чланом 155. став 2., Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Тунис о друмском превозу путника и ствари, који је поднела Влада.

За известиоца Одбора на седници Народне скупштине одређен је народни посланик др Владимир Орлић, члан Одбора.

\*

\* \*

На седници је вођен тонски запис.

Седница је закључена у 9.40 часова.

СЕКРЕТАР ОДБОРА ПРЕДСЕДНИК ОДБОРА

Биљана Илић Милутин Мркоњић